[pic] | ЕВРОПЕЙСКА КОМИСИЯ |

Брюксел, 30.8.2010

COM(2010) 457 окончателен

2008/0247 (COD)

СТАНОВИЩЕ НА КОМИСИЯТА в съответствие с член 294, параграф 7, буква в) от Договора за функционирането на Европейския съюз относно изменението на Европейския парламент в позицията на Съвета за предложението за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно европейска железопътна мрежа за конкурентоспособни товарни превози

ЗА ИЗМЕНЕНИЕ НА ПРЕДЛОЖЕНИЕТО НА КОМИСИЯТА в съответствие с член 293, параграф 2 от Договора за функционирането на Европейския съюз

2008/0247 (COD)

СТАНОВИЩЕ НА КОМИСИЯТА в съответствие с член 294, параграф 7, буква в) от Договора за функционирането на Европейския съюз относно изменението Европейския парламент в позицията на Съвета за предложението за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно европейска железопътна мрежа за конкурентоспособни товарни превози

1. История на досието

Дата на приемане от Комисията и

внасяне в Парламента и Съвета: 11 декември 2008 г.

Становище на Европейския парламент (първо четене): 23 април 2009 г.

Становище на Европейския икономически и социален комитет: 15 юли 2009 г.

Становище на Комитета на регионите: 7 октомври 2009 г.

Позиция на Съвета, одобрена с единодушие на 22 февруари 2010 г.

Съгласие на Корепер относно компромиса в резултат от

обсъждането на второ четене: 7 юни 2010 г.

Позиция на Европейския парламент (второ четене): 15 юни 2010 г.

2. Цел на предложението

- Предложението за регламент цели държавите-членки и най-вече управителите на железопътната инфраструктура да развият европейска железопътна мрежа „за конкурентоспособни товарни превози“, която да се състои от международни железопътни коридори, предназначени за товарни превози.

- Тези коридори трябва да позволяват товарните влакове да ползват маршрути с добро качество, за да могат да осигуряват ниво на качеството на услугата (точност, продължителност на пътуване) по-високо от настоящото, което е необходимо за привличане на клиентите на товарни превози. Тези коридори следва също така да позволят освобождаване на допълнителен капацитет за товарни железопътни превози, които от няколко години се увеличават (въпреки последиците от икономическата криза, тази тенденция вероятно ще бъде потвърдена за следващите години).

- За реализирането на тези коридори Комисията предлага четири основни насоки:

- Засилване на сътрудничеството и хармонизацията между управителите на железопътната инфраструктура както на ниво оперативно управление на инфраструктурата, така и на ниво инвестиции. Това засилване включва по-специално създаването на структура за управление на всеки коридор;

- Подобряване на надеждността и качеството на инфраструктурния капацитет, определен за товарни превози по международни железопътни коридори, предназначени за товарни превози.

- По-добро координиране между железопътната мрежа и товарните терминали (морски и вътрешни пристанища, разпределителни гари и др.).

- Образцови коридори по отношение на недискриминационния достъп на операторите и прозрачността на условията за достъп, включително и публикуването на съответни правила и многобройни данни.

3. Становище на Комисията относно изменението, внесено от Европейския парламент

Позицията на Европейския парламент, гласувана на 15 юни 2010 г., е резултат от компромиса, постигнат при последните тристранни разговори, най-вече по отношение на достъпа до коридорите чрез осигуряване на обслужване на едно гише („One Stop Shop“) и чрез резервиране на маршрути от предприятия, които не са железопътни предприятия („одобрените кандидати“). Този компромис беше потвърден от Съвета чрез проект за декларация на Комисията (виж по-долу).

4. Заключение

По силата на член 293, параграф 2 от Договора за функционирането на Европейския съюз, Комисията приема да измени своето предложение, както е посочено по-долу.

Комисията съответно прави следната декларация (оригинална версия – английски ез.):

"The Commission underlines that the one-stop-shop is a joint body set up or designated by the management board of each corridor. its function is that of a coordination tool. It may be a technical body within the corridor management structure or one of the infrastructure managers concerned"[1].

[1] Комисията подчертава, че едно гише означава съвместен орган, създаден или определен от управителния съвет на всеки коридор; той изпълнява функция на инструмент за координация. Той може да бъде технически орган в рамките на структурата за управление на коридора или един от съответните управители на инфраструктурата .